[{"text_idx": "#000004", "text": "Yn un a\u0302 byd natur\nI gyd-fynd gyda\u2019r ga\u0302n \u2018Annwn\u2019 mae fideo sy\u2019n adrodd stori hudol. Yn y fideo, gwelwn Mari yn cael ei thrawsnewid mewn golygfeydd gafodd ei ysbrydoli gan steil sinema rhaglenni fel American Horror Story.\n\u201cY syniad oedd bod yr anifeiliaid yn denu fi mewn i\u2019w byd nhw ac yn fy nhrawsnewid i mewn i dylluan, anifail fel un ohonyn nhw. O'n i moyn defnyddio\u2019r syniad o newid hinsawdd a phobl yn cymryd dros fyd natur, ac yn y fideo yma yn hytrach roedd byd natur yn cymryd drosodd. Mae fel fy mod i\u2019n rhan o fyd natur yn y diwedd, yn rhan o\u2019r goedwig ac yn rhan o\u2019u byd nhw.\u201d"}, {"text_idx": "#000007", "text": "\u201cGes i fagwraeth greadigol iawn,\u201d meddai Mari. Yn ogystal a\u0302 chysylltu efo\u2019i chyndeidiau, mae Mari yn cysylltu\u2019n greadigol gyda\u2019r teulu agos hefyd. Yn fideo \u2018Annwn\u2019, gwelwn gymeriadau mewn penwisgoedd trawiadol yn portreadu anifeiliaid y goedwig.\n\u201cDad oedd wedi creu'r penwisgoedd allan o ffelt, flynyddoedd yn o\u0302l. Fi wastad wedi dweud bo fi moyn defnyddio nhw,\u201d dywed Mari. \u201cRoedd Dad wedi eu creu nhw ac oedd e\u2019n mynd i ddefnyddio nhw mewn gwyliau... ond daeth Covid! Maen nhw wedi bod yn styc lan yn yr atig adre, ond o\u2019n i fel \u2018Reit, mae ishe neud rhywbeth \u2018da nhw!\u2019.\nOnd nid dim ond ei thad sy\u2019n cael dylanwad creadigol arni.\n\u201cMae Mam (Meinir Mathias) yn artist ac mae hi wedi rili ysbrydoli fi. Cafodd fy sengl gyntaf i, \u2018Rebel\u2019, ei ysbrydoli o\u2019i phaentiad olew hi o gymeriad Twm Carnabwth, un o Ferched Beca. Wnes i eistedd yn stiwdio Mam un diwrnod a jest \u2018sgwennu geirie. O\u2019n i\u2019n teimlo a gweld drwy\u2019r llun, a dyna wnaeth ysbrydoli \u2018Rebel\u2019.\u201d"}, {"text_idx": "#000008", "text": "Mae albwm Mari Mathias, \u2018Annwn\u2019, allan nawr. Ond byddwch yn ofalus... bydd swyn yr alawon yn eich hudo i ddawnsio!"}]